SKRIFTLIG FORESPØRGSEL E-2501/00

af José Ribeiro e Castro (UEN) til Kommissionen

(2. august 2000)

Om: Anerkendelse af sportens særlige kendetegn i traktaterne

Spørgsmålet om sportens særlige kendetegn og behørig anerkendelse heraf i en protokol til vedføjelse af traktaterne har for nylig atter været på dagsordenen.

På Det Europæiske Råds møde i Feira for nyligt, som var det sidste, der blev afholdt under det portugisiske formandskab, anførte formandskabet i sine konklusioner: Det Europæiske Råd anmoder Kommissionen og Rådet om i forvaltningen af de fælles politikker at tage hensyn til de særlige forhold, der kendetegner sporten i Europa, og dens sociale funktion.

Jacques Delors kommenterede i et interview for nyligt(1) følgende til dette spørgsmål: mldr at træffe beslutninger om fodboldspilleres frie bevægelighed analogt med arbejdstagernes frie bevægelighed har alvorlige konsekvenser for sportens fremtid ud fra et uddannelsesmæssigt og folkeligt synspunkt (mldr) Jeg har gjort Jacques Chirac og Lionel Jospin opmærksom på nødvendigheden af at udarbejde en protokol om en undtagelse for sport på samme måde som der findes en undtagelse for kulturelle spørgsmål for at bakke sporten moralsk op og understrege det uddannelsesmæssige aspekt (mldr) Det ville på den anden side være normalt at forlange af de enkelte professionelle klubber, som deltager i turneringer i Den Europæiske Unions medlemsstater, at de anvender mindst seks spillere af det respektive lands nationalitet (mldr) Det er deres [det franske formandskabs] ansvar at indføre den protokol, som jeg går ind for, i den kommende Nice-traktat i december 2000.

Jacques Chirac fremsatte under præsentationen af de vigtigste punkter på det franske formandskabs program over for Europa-Parlamentet (Strasbourg, den 4. juli 2000) følgende garanti: Vi bør sørge for, at Den Europæiske Union tager større hensyn til sporten og dens sociale funktion. Her er virkeligt et problem, som bør undersøges og løses. Det vil det franske formandskab bestræbe sig på.

Er Kommissionen behørigt opmærksom på den nævnte konklusionen fra Det Europæiske Råds møde i Feira og på den målsætning, som det franske formandskab har fremhævet? Hvilke praktiske bestræbelser er Rådet i gang med at udfolde i forbindelse med den kommende vedtagelse af en protokol til vedføjelse af traktaterne, hvori sportens særlige kendetegn anerkendes på behørig vis, og hvori der gives et passende og afbalanceret svar på de forskellige problemer, der er blevet drøftet længe og intenst, og som tager hensyn til sportens sociale, folkelige og uddannelsesmæssige værdi, også når der er tale om professionel sportsudøvelse?

(1) Le Figaro den 4. juli 2000, sektion 1, side 13.

Svar afgivet på Kommissionens vegne af Michel Barnier

(25. september 2000)

Spørgsmålet om idrættens forankring i EF-traktaterne har på nuværende tidspunkt ikke været gjort til genstand for noget formelt forslag på regeringskonferencen fra medlemsstaternes regeringsdelegationer eller fra Kommissionen, der bestræber sig for at overholde konferencens mandat.

Dette ambitiøse, men meget målrettede mandat er nemlig fastlagt af Det Europæiske Råd: det drejer sig om at løse de institutionelle problemer, der ikke blev løst i Amsterdam, og som skal løses inden udvidelsen.

Kommissionens holdninger over for regeringskonferencen fastlægges under hensyn til denne ramme, og Kommissionen har valgt ikke at foreslå, at beføjelserne udvides i forbindelse med denne regeringskonference.